Johann Gottfried Auerbach

**Johann Gottfried Auerbach** (* 28. október 1697, Mühlhausen† 5. august 1753, Viedeň) bol rakúsky maliar a leptač. Maľoval predovšetkým portréty a diela vojnového žánru. Niektoré z jeho diel možno nájsť v Kunsthistorisches Museum vo Viedni. V roku 1735 bol cisárom Karolom VI. menovaný cisárskym dvorným maliarom. V roku 1750 sa stal členom Akadémie výtvarných umení vo Viedni.

## Život a dielo
[vľavo|náhľad|180x180bod| ''Princ Eugen Savojsky v bitke pri Belehrade 1717'', olej na plátne, [1720, Heeresgeschichtlichen Museum, Viedeň]]
[vľavo|náhľad|213x213bod| ''Portrét cisárovnej Márie Terézie'', olej na plátne, [1752, zámok Valtice, Valtice]]
[náhľad| ''Dvorská hostina pri príležitosti zasnúbenia arcivojvodkyne Márie Kristíny s princom Albertom Saským'', olej na plátne, [1766, Kunsthistorisches Museum, Viedeň]]
V roku 1728 sa objavil vo Viedni, kde postupne portrétoval niekoľko predstaviteľov šľachty viedenského dvora, preslávil sa dvoma jazdeckými portrétmi princa Eugena Savojského v boji s Turkami a pri bitke pri Belehrade roku 1717. Na skupinovom portréte Francesca Solimene *[[Gundakar z Althannu]] predstavuje cisárovi Karolovi VI. inventár cisárskych zbierok umenia* z roku 1723 maľoval hlavy cisára a grófa Althanna. Ďalej portrétoval napríklad Alojza Tomáša z Harrachu, Friedricha Karola Schönborna. Štvrť storočia bol činný ako dvorný maliar rodiny cisára Karola VI. Habsburského a po ňom cisárovnej Márie Terézie a Františka Štefana Lotrinského. Roku 1750 bol prijatý za člena Akadémie výtvarných umení vo Viedni.

Celkom namaľoval asi štyri desiatky portrétov cisára, cisárovnej a ich detí. Mnohé z nich nie sú signované alebo sú len dielenskými replikami. Maľoval aj hostiny a bojové scény.

Jeho syn Johann Karl Auerbach (nar. 1722) sa stal rovnako maliarom, ale nepreslávil sa.

## Rakúske a nemecké zbierky
Je zastúpený v niekoľkých rakúskych zbierkach vo Viedni: dvorné lóže zimnej jazdiarne v Hofburgu (jazdecký portrét cisára Karola VI. na ktorom koňa maľoval Johann Georg de Hamilton), Rakúska národná galéria, Umeleckohistorické múzeum, Vojenské múzeum v Arsenale, vo farskom Kostole sv. Jozefa vo viedenskej štvrti Margareten vytvoril 4 oltárne obrazy krstných patrónov cisárskej rodiny), ďalej v cisárskych sálach kláštorov, zámkov i palácov, v Nemecku napríklad v ermitáži starého zámku v Bayreuthe alebo v biskupskej rezidencii vo Würzburgu.

## České zbierky

* Cisár Karol VI. v zbroji, namaľovaný na ľahkom plátne s atlasovou väzbou má na rube cechový znak s dvojchvostovým českým levom na červenom štíte, pretože slúžil cechu pražských mäsiarov ako štandarda, ktorá sa nosila v slávnostných sprievodoch. Je vystavená v expozícii pražských remesiel na zámku v Ctěniciach, patrí do zbierky Múzea hl. m. Prahy.
* Oficiálny portrét Karola VI. (dielenská práca) je v Moravskej galérii v Brne
* Portrét neznámej šľachtičnej, v obrazárni štátneho zámku v Duchcove
* Protiľahlé portréty cisárovnej Márie Terézie a jej manžela Františka Lotrinského v zámockej galérii vo Valticiach
* Portrét cisárovnej Márie Terézie s puškou ozbrojeným dvojročným synom Jozefom II. z roku 1743 je v Tereziánskej sále Břevnovského kláštora, a v ďalších reprezentačných priestoroch.

## Referencie


## Iné projekty

## Externé odkazy
* Biographisches Lexikon des Kaisertums Österreich, erster Teil - Wien 1856

## Zdroj

Kategória:Dvorní maliari
Kategória:Rakúski portrétni maliari
Kategória:Barokoví maliari
Kategória:Rakúski maliari
Kategória:Rakúski leptári